钦定古今图书集成/明伦汇编/官常典/第783卷 > 胡证
## 钦定古今图书集成/明伦汇编/官常典/第783卷 > 胡证

按《唐书》本传：“证字启中，河中河东人。举进士第，浑瑊
美其才，又以乡府奏寘幕下。由殿中侍御史为韶州
刺史，以母老辞为太子舍人，更从襄阳，于𬱖署掌书
记，入为户部郎中。田弘正以魏博内属，请使自副，诏
兼御史中丞，为弘正副使。入迁谏议大夫。元和九年，
党项屡扰边，而单于都护府累更武将，职事废，证以”
儒而勇，选拜振武军节度使。道河中，时赵宗儒为帅，
以州民入谒，里人荣之。居四年，召任金吾大将军，又
充京西、京北巡边使。太和公主降回鹘，以检校工部
尚书为和亲使。旧制，行人有私觌礼，县官不能具，召
富人子纳赀于使而命之官。证请俭受省费，以绝鬻
官之滥。次漠南，虏人欲屈胁之，且言使者必易胡服，
又欲主便道疾驱者，证固不从，以《唐官仪》自将，讫不
辱命。还，拜工部侍郎，改京兆尹、左散骑常侍。宝历初，
以户部尚书判度支，固辞，拜岭南节度使。卒，年七十
一，赠尚书右仆射。广有舶贝奇宝，证厚殖财自奉，养
奴数百人，营弟修行里，弥亘闾陌，车服器用珍侈，遂
号“京师高赀。”素与贾𫗧善，李训败，卫军利其财，声言
𫗧匿其家，争入剽劫，执其子溵内左军，至斩以徇。证
膂力绝人，晋公裴度未显时，羸服私饮，为武士所窘。
证闻，突入坐客上，引觥三釂，客皆失色。因取铁灯檠
摘枝叶，㧰合其跗，横膝上，谓客曰：“我欲为酒令饮，不
釂者以此击之。”众唯唯。证一饮辄数升，次授客，客淋
漓盘杓不能尽。证欲击之，诸恶少叩头请去，证悉驱
出。故时人称其侠。